Hamba kahle Ncwadimende mfokaDimba | News24
Hamba kahle Ncwadimende mfokaDimba
Ubeyiqhawe kwezamaciko elikhuluma ngesinono ngisho ehamba ubuzibonela nje ukuthi igama elithi ‘incwasimende’ belimufanela.
UJohnny Dimba uyena yedwa ummeli wezamaciko obefika ekhanda lawo wonke umuntu ongumculi uma kufuneka isixazululo.
Ubenzile obulungiswa obulingene namandla akhe, wazama ngayo yonke indlela ukulungisa isimo kulo mkhakha onzima nakuba igama lakhona lisho ezokujabula kepha okwenzeka ngemuva akujabulisi. Singabaculi base-KZN naseNingizimu Afrika yonkana silahlekelwe kakhulu.
Ngiyajabula ukuthi nakuba ngazalwa leli ciko seliyisilomo ngengoma yalo eyayithi Dear Msakazi, ngikhulile ngagcina sesazana kakhulu, noma ngabe ikuphi lapho sihlangana khona besixoxa ngamaqhinga okuzama ukulungisa isimo kwezomculo ukuze abaculi bacijeke ngolwazi nangemigudu okumele baguduze kuyo uma befuna ukulungelwa izinto.
Funda nalolu daba: Msakazi - Johnny Dimba
Sithi uwagudle kahle lawo mathafa mfokaDimba. Ukube bekuya ngami ngabe uNgqongqoshe wezamaCiko uqamba ngawe isikhungo esithize ukuhlonipha iqhaza lakho.
Ihambe kahle iNcwasimende iphelezelana nezinye izingwazi ezifana noBra Pat Matshikiza, Andrea Crouch (owaqamba ingoma ethi Soon and Very Soon), nowayengumsakazi ubaba uMtholephi Mthimkhulu.
Nizohamba nixoxa ulimi olulodwa, nixoxe izindaba enizaziyo endleleni. Sithi uhambo oluhle zingwazi zakithi.
Kukhala uSandy B (Ongumculi, somabhizinisi, msakazi)
Ungaxhumana noSandy ku-sandyb@megastar.co.za